<classify> Awali, timu hiyo iliyopiga kambi Zanzibar kujiandaa na michezo hiyo, ilitarajia kuondoka usiku wa kuamkia Septemba mosi lakini safari ikafa na kudaiwa huenda ingeendoka alfajiri ya kuamkia leo.Lakini pamoja na kuwepo kwa taarifa za timu hiyo kuondoka alfajiri ya kuamkia leo, mpaka jana jioni hakuna kiongozi yeyote wa Twiga Stars wala Shirikisho la soka Tanzania Tanzania aliyekuwa na uhakika wa safari hiyo kwani mpaka saa 11 jioni hawakuwa na tiketi za ndege.Kwa kawaida safari ya kwenye michuano hiyo hugharimiwa na serikali lakini tangu juzi, watendaji wa Wizara wa Habari, Vijana Utamaduni na Michezo walisema wako kwenye vikao kila walipotafutwa kutoa ufafanuzi juu ya suala hilo.Akizungumza na gazeti hili Mwenyekiti wa Chama cha soka la Wanawake TWFA Amina Karuma alisema taarifa alizokuwa nazo ni kuwa timu itaondoka alfajiri ya leo lakini hana taarifa zaidi ya hizo na hivyo anafanya maarifa ya kuonana na uongozi wa Wizara.Yaani saa hizi ndio nafunga ofisi nakwenda kwa Yassoda Juliana, Mkurugenzi msaidizi wa michezo kwani ndiye anayeshughulikia suala hilo, mchana alikuwa akishughulikia kununua tiketi za ndege za timu hiyo, nitakupigia nikimaliza kukutana na Yassoda, alisema.Naye Mwenyekiti wa Kamati ya soka la wanawake ya TFF, Blassy Kiondo alisema hawakuwa na taarifa zozote kuhusu safari kwani kila wakifuatilia wanaambia tiketi bado hazijakatwa.Sisi tumejiandaa na safari na kila kitu, lakini mpaka sasa hatujui lolote, hatujapata taarifa ya uhakika wa safari kutoka kwa watu wa wizara, alisema.Msemaji wa Baraza la Michezo la Taifa BMT, ambao ndio waratibu wa safari ya timu hiyo, Najaha Bakari juzi alithibitisha kuwa timu hiyo ingeondoka jana pamoja na ile ya kuogelea.Alisema Twiga Stars itakuwa na wachezaji 18 pamoja na makocha wawili huku ile ya kuoge- lea ikiwa na wachezaji watatu na kocha mmoja. Hatahivyo, jana alipoulizwa msemaji huyo alisema atafutwe Mkurugenzi wa Michezo wa Wizara ya Habari, Utamaduni, Vijana na Michezo Leonard Thadeo ndio atalizungumzia suala hilo.Alipotafutwa Thadeo kwa njia ya simu alisema kuwa, yuko katika kikao na aliahidi kumpigia simu mwandishi wa habari hii atakapomaliza kikao hicho. Baada ya saa kadhaa kupita mwandishi alimtafuta tena Thadeo ambaye alisisitiza kuwa atampigia mwandishi baadaye lakini hakusema muda gani.Mwandishi naomba subiri nitakupigia simu baadaye..., alisema Thadeo.Taarifa zingine zilisema kuwa TFF ilikuwa inafanya mipango mbadala ili kuhakikisha wanainusuru timu hiyo maana kama ingejitoa katika hatua za mwisho, inaweza kufungiwa na Shirikisho la Soka la Afrika CAF. Kikosi cha Twiga Stars kina wachezaji 18 na makocha wawili, ambao ni Rogasian Kaijage kocha mkuu na msaidizi wake Edna Lema.Kwa mujibu wa Kaijage, wachezaji wake ni Fatuma Omary, Belina Julius, Fatuma Abushiri, Fatuma Hassan, Fatua Khatibu, Fatuma Issa, Sofia Mwasikili, Asha Rashid na Amina Ally.Wachezaji wengine katika kikosi hicho ni Donizia Daniel, Stumai Abdallah, Sherder Boniface, Thereza Yona, Mwanahamisi Omary, Happines Hezron, Maimuna Hamisi, Anastazia Anthony, Itho Mlenzi.Kaijage alisema kuwa timu yake imejiandaa vizuri katika kambi ya Zanzibar, hivyo ni matumaini yao watafanya vizuri pamoja na kutarajia kukutana na vigogo vya soka Afrika.Alisema kuwa pamoja na kutopiga kambi nje ya nchi na kutopata mechi nyingi za majaribio, lakini watapambana kuhakikisha wanafanya vizuri.Timu hiyo ilipokuwa Zanzibar ilicheza na wenzao wa Kenya Harambee Starlets ambayo walitoka nayo sare ya kutofungana katika mchezo wa kirafiki uliochezwa kwenye Uwanja wa Amaan. Timu ya kuogelea inaundwa na Hemed Hillary, Shabir Ammar, Aboubakar Rashid na Issa Hamad.  <topic>: MICHEZO 